Μπους και Μπλέαρ υποσχέθηκαν ξανά  να καταπολεμήσουν την τρομοκρατία  - 2003-11-21
άλλά δεν συμφώνησαν στο θέμα των δασμών και των κρατουμένων στο Γκουαντάναμο
Ο πρόεδρος Μπους αναχώρησε πριν λίγο από τη Βρεττανία, ολοκληρώνοντας την επίσημη επίσκεψή του εκεί για συνομιλίες που επικεντρώθηκαν στο Ιράκ και τον πόλεμο κατά της τρομοκρατίας. Πριν αναχωρήσει, ο αμερικανός πρόεδρος και η πρώτη κυρία της Αμερικής, επισκέφθηκαν μαζί με το Βρεττανό πρωθυπουργό Τόνυ Μπλέαρ το Sedgefield, στη βορειοανατολική Αγγλία, που είναι η εκλογική περιφέρεια του κ. Μπλέαρ, εν μέσω δρακόντειων μέτρων ασφάλειας, δεδομένου ότι στην πόλη είχαν συγκεντρωθεί αρκετές εκατοντάδες διαδηλωτών. Στις διαδηλώσεις στο Λονδίνο την Πέμπτη, είχαν συμμετάσχει δεκάδες χιλιάδες άνθρωποι. Οι κ.κ. Μπους και Μπλέαρ εκμεταλλεύτηκαν την επίσκεψη στο Sedgefield, για να συζητήσουν παγκόσμια θέματα σε μια λιγώτερο επίσημη ατμόσφαιρα, μετά από διήμερες επίσημες συνομιλίες στο Λονδίνο. Την Πέμπτη, ο πρόεδρος Μπους και ο πρωθυπουργός Μπλέαρ υποσχέθηκαν πως θα παραμείνουν προσηλωμένοι στην απόφασή τους να καταπολεμήσουν την τρομοκρατία. Σε κοινή συνέντευξη τύπου στην κατοικία του βρεττανού πρωθυπουργού στο Λονδίνο, οι δυο ηγέτες καταδίκασαν επίσης τις τρομοκρατικές βομβιστικές επιθέσεις εναντίον βρεττανικών στόχων στην Κωνσταντινούπολη. Ο κ. Μπλέαρ είπε πως οι επιθέσεις αυτές υπενθύμισαν στον κόσμο το ότι από τους τρομοκράτες κινδυνεύει η ζωή όλων των ανθρώπων που αγαπάνε την ελευθερία. Από την πλευρά του, ο αμερικανός πρόεδρος δήλωσε πως οι τρομοκράτες επέδειξαν για μια ακόμα φορά την περιφρόνησή τους για κάθε ανθρώπινη ζωή και το μίσος που τρέφουν για την ελευθερία. Οι κ.κ. Μπους και Μπλέαρ συζήτησαν επίσης, αλλά τελικά δεν συμφώνησαν, το θέμα των δασμών που επιβάλουν οι Ηνωμένες Πολιτείες στις εισαγωγές χαλυβουργικών προϊόντων, καθώς και την τύχη εννέα βρεττανών ύποπτων για τρομοκρατία, που κρατούνται στην αμερικανική ναυτική βάση του Γκουαντάναμο στην Κούβα, από την εποχή του πολέμου στο Αφγανιστάν. Χθες επίσης ο αμερικανός πρόεδρος κατέθεσε στεφάνι στον τάφο του Αγνωστου Στρατιώτη και επισκέφθηκε το Αββαείο του Γουέστμίνστερ. Ακόμα, συναντήθηκε με μέλη των οικογενειών των επτά βρεττανών στρατιωτών που σκοτώθηκαν στο Ιράκ.